Lana ti Pauli
Ket bay-am a dagiti amin a darikmat
Iti kaliado a ngudo dagiti ramay
Ket ibagada dagiti insakibot a panaas.
Naliday dagiti daniwmo, kunaem kaniak,
Ina a mannaniw. Ngem uray ti saludsodmo
Ket pagmurumoran dagiti maapiki a kanito
Dagiti maamitan nga agdaldaliasat
Masammukol ngamin dagiti agbaliwangga
Nga ayat iti agdardara a panid a kas met iti puso.
Sumuknor ti inauna a bara iti pispisko
Sa iti teltel ket mangliwat ti isem a bumarito
Kadagiti agmamayo a bibigko nga agbengbeng
Iti lamiis dagiti linawas nga awan dagiti pagel:
Dagiti bulintik iti lakko ti agragut nga ima
Wenno ti kudisi iti salikad ti umuna a lagip
Dagiti kasadar iti kalgaw a makugit ti isip
Kadagiti agrengrengngat a bengkag
Tapno sadiay ket bugtakenda ti dingnguen
Kas iti panangbugtakda iti agpakpakada a malem
Tapno siguden ti bulan ti agpabuya
Iti karkarna nga anal-al dagiti anniniwan
Kadagii suksuksok a paglilinnemmengan
Kas kadagiti natebba a lambaan
A testigo dagiti darang nga agkamang
Kadagiti urat, sa iti gumawgawawa a pus-ong,
Sa kadagiti mapartuat a pangsukal
Kadagiti dumteng nga an-annong.
Alaen ti lana ti pauli iti sagumbi
Arikapen iti banglo daytoy
Ti agas ti agsaksakkidol a bagi
Tapno kadagiti mababain nga alimpatok
Ti maalay-ayan a kari iti agpatnag
Sadiay a biroken ti matagibi a ragsak.
A Solver Agcaoili
Hon, HI
Dis 19, 2007
2 comments:
- Ka Loren said...
- This comment has been removed by the author.
- December 20, 2007 at 12:15 AM
- adam said...
-
Hello I just entered before I have to leave to the airport, it's been very nice to meet you, if you want here is the site I told you about where I type some stuff and make good money (I work from home): here it is
- December 20, 2007 at 1:38 AM
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn lmo_Latn eng_Latn min_Latn eng_Latn eng_Latn eng_Latn unk eng_Latn eng_Latn